48. schôdza NR SR - 5.deň - B. popoludní
Dátum: 2021-10-26
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

2. Dobrý deň. Vážené dámy, vážení páni, čo sa týka tejto sály, tak vidím, že je absolútne prázdna. U svojich kolegov musím ospravedlniť, lebo tí sú na tlačovej konferencii, tí niečo robia, ale musím povedať, že toto je vizitka tejto vlády. Toto je vizitka tejto vlády. Ja som nezažil odvolávanie v minulosti, že by takto sa stavala vláda Slovenskej republiky k odvolávaniu svojho ministra. Nie je tu ani jeden minister, predseda vlády už vôbec nie a dokonca ani ten, ktorého sa to priamo týka, a je to pán Sulík. Ja to považujem za absolútne chrapúnstvo, ak tento pán, ja som prvý v rozprave za kluby dnešný deň a tento pán sa proste postaví, povie, ja už som všetko povedal, čo som chcel povedať, tak ja už tu nemám čo robiť, ja odchádzam. Prišiel, pohladil nás všetkých svojím pohľadom a odišiel očarený svojou dôstojnosťou. Takže ten, ktorý je odvolávaný, sa tu vôbec nenachádza, výborne. Ja svoj príhovor som mal, mám teda dva zámery. Hovoriť na jednej strane, samozrejme, o cenách energií a vôbec o cenách, ako sa vyvíjajú, čo považujem za hlavný dôvod toho, prečo ideme pána ministra odvolávať. A keď mi zostane čas, nakoľko mám len polhodinu, tak sa možno budem venovať potom ešte aj nejakým tým kauzám pána ministra, lebo on si myslí, že on tu môže na nás kydať, on môže hovoriť čokoľvek a my musíme mlčať a k ničomu sa nemáme vyjadrovať. Takže poďme najprv k cenám energií. Čo sa týka pána Sulíka, odvolávame ho hlavne preto, že nezvláda celkovo situáciu, ktorá vznikla na Slovensku, a musím mu pripomenúť jednu vec. Ceny na Slovensku sa vyvíjajú neuveriteľným spôsobom. Je tu najvyššia inflácia od novembra roku 2011, budúci rok sa bude hýbať na úrovni 4,2 %. Podľa analytikov sa budúci rok táto inflácia bude pravdepodobne ešte zvyšovať. Hovorí sa v apríli o inflácii 6,2 %, ale to sú len čísla. Ja musím povedať, že, samozrejme, inflácia sa meria na základe spotrebného koša, v ktorom nie všetko úplne sa nachádza a závisí aj v akom váhovom pomere. A keď si teda zobereme, že napríklad potraviny, ktoré ľudia konzumujú, tvoria asi tak 30 % všetkých nákladov mnohých našich domácností, tak sú v tom spotrebnom koši v menšom percente zastúpené a vidíme, že napríklad hovorí sa o zvyšovaní cien potravín na budúci rok o desať až pätnásť percent. Keď si zobereme napríklad elektrinu, plyn, teplo, tu sa hovorí o dvojcifernom náraste. Pán minister nám tu dnes hovoril o tom, jak je všetko v najlepšom poriadku, že netreba sa o nič báť, lebo všetko sa vyrieši, v podstate máme všetko pod kontrolou, urobíme nejaké hedžové opcie, takže máme všetko pod nejakou kontrolou. Len, bohužiaľ, musím mu oznámiť, že všetky tieto obchody tiež niečo stoja a otázka, ako sa tá cena bude aj v budúcnosti vyvíjať. A s jedným súhlasím, že nárast cien energií na rok 2022 bude relatívne ešte mierny oproti tomu, čo sa bude diať v roku 2023. Bavili sme sa o tom nedávno v jednej relácii, ja som na to upozorňoval. Ak sa bavíme o cenách elektriny, tak tá sa vyvíja, v podstate sa meria na základe prvého polroka daného roku, že teraz sa berie priemerná cena okolo 61,2 eura za MWh a keď si zobereme, že ceny nám pokorili stoeurovú hranicu, tak budúci rok, ak teda sa budú na začiatku roku vyvíjať ceny týmto spôsobom, tak bude ten nárast ešte väčší. O to viac by mal pán Sulík niečo s týmto sa snažiť robiť. Pohonné hmoty nám zdraželi, zdražejú o 25 %. Tu sa bavíme o 50-litrovej nádrži, ktorá pôvodne stála 54 eur a bude nás stáť 72 eur alebo už nás stojí. Reštaurácie, hotely nárast o 11,8 %, škôlky, o ktorých ste toľko hovorili v tom programovom vyhlásení vlády, jak idete sa o ne postarať, tak postarali ste sa tak, že škôlky nám dražejú o 14 %, doprava o 11,8 %. Dokonca chlieb vám dražie, celozrnný chlieb asi o 7 % a o zelenine ani nebudem hovoriť. Tam sa hýbeme na úrovni okolo 15 - 20 %. Na koho to bude mať dopad? Bude to mať dopad hlavne na bežných ľudí, ale najviac, by som povedal, asi na dôchodcov, ktorým táto vláda v rozpočte, teda sa píše, idete valorizovať dôchodky o 1,3 %. Tak to je výsmech, lebo ceny nám rastú oveľa rýchlejšie. A s jednou vecou súhlasím, čo hovorí, niekde písal nejaký článok pán Sulík, teda písal a hovoril, že neverí tomu, že inflácia je len 4,2 %. Na toto, pod toto sa plne podpíšem, a preto hovorím, že valorizovať dôchodky o 1,3 % pri inflácii, ktorá sa bude hýbať niekde vyše 5 - 6 %, tak toto je veľký problém. To znamená, že dôchodcovia nielenže infláciou budú prichádzať o svoje úspory, lebo tie sa znehodnocujú, a na druhej strane ešte budú doplácať aj na to, že v reále si budú vedieť kúpiť oveľa menej tovarov ako doteraz. Takže to sú ceny. Dopad to bude na bežných ľudí, samozrejme. Teda inflácia, samozrejme, ovplyvňuje každého rozpočet a bežní ľudia, ktorí napríklad niektorí žijú z nejakého svojho rodinného rozpočtu na úrovni 600 - 700 eur, to veľmi silne pocítia. A to, že pán Sulík sa pochválil tým, že v minulom roku zabezpečil nižšie ceny plynu, tak a v tomto roku za to môže trh, tak mu odkazujem, že ľudí toto nezaujíma. Ľudí zaujíma, keď dôjdu vo februári šeky, či bude mať šek, ktorý doteraz platil v nižšej hodnote alebo vo vyššej hodnote. A toto keď príde, tak potom uvidíte, ako sa ľudia budú pozerať na to, čo ste pre nich urobili. Trpia, samozrejme, mestá, trpia obce, zdravotnícke zariadenia, lebo energie sa prejavujú vo všetkom. Samozrejme, majú vyššie výdavky a o to menej zase budú môcť použiť peňazí na iné veci, ktoré mali napríklad v svojich badžetoch. Čiže toto vidím ako veľký problém. A čo sa týka, čo sa týka samotných ľudí, pán Sulík sa tu chválil, neviem, koľko tu napočítal svojich super opatrení. Ja mu za chvíľu poviem, že môže si tu hovoriť, čo chce, ale neurobil v podstate nič z toho, čo mu odporúčajú napríklad a aj čo robia iné štáty a čo odporúča Európska komisia. Riešenie pána Sulíka na nárast ceny energií je, že poďme si vyšrobovať žiarovky, to nebol vtip, páni a dámy. No tak pán Sulík sa snaží zbagatelizovať, ale on to hovoril úplne vážne, že príde a tým svojim deťom vynadá a vyšrobuje tie žiarovky. Čiže toto je riešenie. Riešenie nárastu teda nezamestnanosti, zruší pán Sulík úrady práce, samozrejme, je to veľmi jednoduché. Ale poďme sa pozrieť na tie opatrenia, o ktorých som hovoril. Európska komisia odporučila v podstate dva druhy opatrení. Samotný summit bol v podstate nejaký indikatívny, tie závery zas neboli až také svetoborné, nakoľko nechala komisia všetko väčšinou práve na vlády jednotlivých štátov, ale odporučila určité veci, ktoré môžu štáty urobiť okamžite a čo môžu urobiť štáty v strednodobom horizonte. Najprv by som vo všeobecnosti možno začal hovoriť o tých strednodobých opatreniach, ale tie sa týkajú väčšinou aj celej Európy. Tam sa hovorilo veľa o zväčšenej kapacite uskladňovania energie z obnoviteľných zdrojov, posilniť úlohu spotrebiteľov na trhoch s energiou, uľahčiť spotrebiteľom napríklad zmeny dodávateľov. Umožniť vlastnú výrobu elektrickej energie, vyššie investície do obnoviteľných zdrojov. Samozrejme, do energetickej efektívnosti a aby sa spustili aukcie energie z obnoviteľných zdrojov. Ďalšími strednodobými opatreniami bolo napríklad prehodnotiť súčasný model trhu s elektrickou energiou a prípadne preskúmať výhody spoločného obstarávania zásob plynu pre členské krajiny. V tejto oblasti, to je oblasť, samozrejme, európskych inštitúcií, kde by sme mali byť aktívni a tam v podstate presadzovať tie záujmy, ktoré najviac vyhovujú Slovenskej republike a slovenským záujmom. No ale veľmi dôležité a tie najdôležitejšie boli práve tie krátkodobé opatrenia. Teda môžme to porovnať s tým, čo tu pán Sulík rozprával o tých svojich 18 opatreniach. Viete, všetko rozprával, len v rozpočte nemá nič. A rozprávať, rozprávať a nemať žiadne peniaze a hovoriť, každého presviedčať, jak som ja urobil 18 opatrení a nič ma to nestálo, je výborné, ale tie efekty na ľudí asi nebudú moc silné. Takže prvé krátkodobé opatrenie, ktoré navrhuje Európska komisia, na zmiernenie dopadov rastov cien energií pre domácnosti sú napríklad energetické šeky a energetické poukazy. Tie napríklad využila Česká republika, ktorá ide dať svojim asi 4,3 mil. domácnostiam 1 500 českých korún energetický šek. Je to okolo 60 eur a takisto napríklad po energetických šekoch siahlo Francúzsko vo výške 100 eur pre každú domácnosť, je ich tam asi 6 mil. Takže toto urobili iné krajiny. Čo sa týka Talianska napríklad, tiež dáva celkový balík okolo 3 mld. eur na úľavy pre obyvateľov, čo sa týka samotnej energetickej, energetického zdražovania. Ďalším opatrením je dočasné zníženie daňových sadzieb pre domácnosti. Opozícia tu navrhovala znížiť DPH na energetiku z 20 % na 5 %, čo by v podstate znamenalo, že by nemuselo dôjsť k nárastu, skoro žiadnemu dopadu na jednotlivé domácnosti. Samozrejme, toto plénum takéto návrhy neprijíma, ani ich neprijalo práve z dôvodu, že koaliční poslanci to nepodporili. Takéto opatrenia robí, páni a dámy, napríklad Česká republika, znižuje, odsúhlasila zníženie DPH z 21 % na 0 % v Českej republike. Španielsko znížilo DPH na elektrinu z 21 % na 10 % a dokonca znížilo spotrebnú daň z 5,1 % na 0,5 %. Takže toto sme opäť nevyužili a pán Sulík si ani nemusel dať veľkú námahu, aby musel veľa sa nad tým zamýšľať. Takže poďme ďalej. Dočasné odklady platieb za energie. Niečo možno sa v tejto oblasti udeje, ale takisto nemám zatiaľ nejaké konkrétne návrhy. Ja, čo sa týka tej firmy, ktorá tu skrachovala, Energy Slovakia sa volala alebo tak nejak, Slovak Energy. Slovak Energy. Tak tu musím povedať jednu vec, že volalo mi veľa ľudí známych, ktorí sú zákazníkmi tejto spoločnosti, mnohí z nich sú odberateľmi aj elektriny, aj plynu. Musím povedať, že keď toto vypuklo, že táto firma v podstate sa zbavuje svojich zákazníkov, tak sa do tejto firmy bolo nemožné dovolať. Takisto distribučky nebrali skoro telefóny alebo boli tak zahltené, že nevedeli vybaviť tie dopyty tých ľudí jednotlivých, ktorí sa na to dopytovali, ale pána Sulíka sa chcem opýtať jednu vec. Ako napríklad pri, lebo napríklad pri elektrine, tam v podstate tí dodávatelia v poslednej inštancie zabezpečujú to, že automaticky prejdú tie zmluvy do ich portfólia. Ale čo sa týka plynu, tam napríklad mnohí klienti, ktorí sú staršieho dáta narodenia, absolútne nemusia ani tušiť, že akonáhle si neuzavrú novú zmluvu s náhradným dodávateľom, tak v prostriedku zimnej sezóny môžu zostať bez plynu. Tak som zvedavý, že ako toto zabezpečilo ministerstvo hospodárstva, aby sa takéto prípady nestali. Upozorňujem na to dopredu. Ja nechcem, aby dôchodcovia, ľudia na Slovensku nie z vlastnej viny sa dostali do takýchto fatálnych problémov. A na Slovensku je ich okolo 300-tisíc takýchto domácností. V Českej republike podobná firma, myslím, že s tým istým majiteľom, tak tam tých klientov, ktorých oklamali, je asi 900-tisíc. Dobre. Čiže poďme ďalej. Ochrana občanov pred odpojením zo siete. To je napríklad tá problematika, o ktorej sa práve bavíme. Tu nie je to niečo, čo by nejakým spôsobom ovplyvňovalo cenu energií, ale zabezpečí aspoň to, aby sa nedostali ľudia, nestali sa rukojemníkmi nejakých distribútorov, ktorí ich napríklad nebudú ochotní zobrať do svojej správy. Priemysel nám krachuje. Mnohé firmy majú obrovské problémy a nie je to tak, že však sa to nejak vyvŕbi, však potom uvidíme. Teraz peniaze nemáme, nedáme a potom, keď tá firma skrachuje, tak jej pomôžem. Takto to proste nefunguje. Keď si zoberieme firmu napríklad Slovalco, tá vyrába elektrolýzou hliník. Je to jedna z najenergetickejších, najnáročnejších výrob, aj keď táto firma má na druhej strane najmodernejšiu technológiu a ak by sa stalo, že vypne výrobu, tak tie kade, ktorý sa to elektrolyticky vyrába, sú znehodnotené. To môžu proste vyhodiť a musia to kúpiť nanovo. Čiže to nie sú také procesy, ktoré sa dajú prerušiť a povedať si, že potom to doriešime. Európska komisia navrhuje práve pomôcť priemyslu v súlade s pravidlami štátnej pomoci. Myslím si, že komisia je v tomto veľmi ústretová, nakoľko niektoré pravidlá sa nedajú za bežných okolností použiť, vidíme ochotu, aby napríklad sa mohli použiť práve tie emisné, teda výnosy z emisných povoleniek práve na pomoc priemyslu. Zatiaľ teda neviem o tom, že by na Slovensku takáto nejaká úľava bola, ale musím povedať, že envirofond, z ktorého, kde som sa teda dozvedel, že asi miliarda eur, neviem, či to je pravda, asi áno. Každý rok tam plynie 250 až možno 400 mil. eur, tak z týchto prostriedkov by bolo možné pomôcť týmto firmám, ale keď to pomôžete neskoro, tak už tým firmám nepomôžete. Akurát bude to mať obrovský dopad na zamestnanosť a na tých ľudí, ktorí sa v tých regiónoch nachádzajú. Nakreslili ste si hospodársky rast, myslím, že na budúci rok okolo 3,7 %, 3,2 alebo 3,7 % a tento hospodársky rast sa nedá dosiahnuť tým, že nepomôžeme tým firmám a že ich v podstate zlikvidujeme. Duslo Šaľa vyrába AdBlue, ktoré dodáva do celej Európy, a ak ten podnik padne, tak neviem teda, tí, ktorí takéto palivo používajú alebo aditívum, ako budú jazdiť na tých svojich autách, tak to som teda zvedavý. Či budú tie čipy dávať preč alebo čo s tým budú robiť. Opäť veľký problém. Čiže Duslo Šaľa treba jednoznačne rokovať a toto je jedna z vecí opäť, ktorú ja vidím ako výtku pánu Sulíkovi, prečo ho tu dnes odvolávame. Ďalej komisia odporúča dotácie na úsporné spotrebiče, solárne panely. Opäť je to jedna z možností, ale z týchto piatich opatrení ja za najúčinnejšie považujem práve tie energetické šeky. My sme to použili v minulosti ako vratky, vratky na energie a zníženie daňových sadzieb, ktoré by sa okamžite vedeli prejaviť v tom, že by znížili ten dopad na domácnosti. Prípadne by väčšinu z neho eliminovali. Pri envirofonde, samozrejme, treba zohľadniť aj to, že z envirofondu sa na druhej strane podporujú sa aj obce a mestá, čiže, samozrejme, je treba zvážiť, aká suma pôjde mestám, obciam, napríklad práve na vybudovanie, neviem, tých čističiek, na neviem na nejaké voda, kanalizácia, neviem, na čo všetko sa envirofond používa. Ale treba rokovať v tripartite tak, aby bolo jasné, čo sa ide diať, akým spôsobom sa chce pomáhať a tuto vidím, že sa tiež toho veľa nedeje. To som dneska počul, že pán Sulík, tak ako aj dnes odtiaľto utiekol, tak aj z tripartity. Všetko už povedal, čo chcel povedať. Ja to považujem za aroganciu absolútnu. Ako odvolávať ministra a neni tu nikto z vlády. Samotný minister nie je. Ja si tu pamätám odvolanie Jána Richtera aj Petra Pellegriniho aj kohokoľvek iného ministra, tí si tu poctivo odsedeli celý čas a toľko miery arogancie. Vidím, že vy už si fakt myslíte, že si môžte dovoliť robiť úplne všetko. Ešte, aby som pánu Sulíkovi pripomenul; koľko mám času ešte? Deväť minút, dobre; aby som mu pripomenul napríklad, čo robia iné krajiny. Tak na rozdiel od pána Sulíka Litva ide odkladať svoj plán liberalizovať trh s elektrickou energiou a v podstate ostatné sú tu krajiny, ktoré idú zavádzať ďalšie opatrenia, a teda hlavne sú to krajiny ako Poľsko, Bulharsko, Cyprus, Estónsko, Grécko, Lotyšsko a Rumunsko. Čo robí Slovensko? Slovensko spí. Takže to sebavedomie, ktoré tu má pán Sulík a ktoré nám to všetko prezentoval ako všetci, ako je SMER na vine za všetko, čo sa deje na Slovensku, nie je to tak. Tu sa vyhovára jeden člen vlády na druhého. Matovič tvrdí - nemám peniaze, Sulík potom tvrdí, že Sulík si nič nepýtal. Na druhej strane Sulík povie, že nedá mi minister financií. Z envirofondu mi nedá minister životného prostredia, tak ja sa pýtam, ako táto vláda dokáže fungovať a ako dokáže doručovať výsledky pre ľudí na Slovensku. Ľudí totiž nezaujímajú vaše hádky. Zaujíma ich, aká bude životná úroveň, ako sa im na budúci rok bude žiť. To znamená, či lepšie, alebo horšie. Viete, ja mám pocit, že keby SMER - sociálna demokracia nezvolalo kedysi tú prvú schôdzu, ktorou sme chceli upozorniť práve nielen na rast cien energií, ale aj rast cien potravín a ostatných, napríklad na to, že sa ide skupovať pôda na Slovensku, tak mám pocit, ako keby že spíme, že sa vôbec nezobudíme z tej letargie, ale dnes už, keď už to rieši aj Európska komisia, ten problém má každá jedná krajina. A každá jedná krajina to rieši, tak na Slovensku sa nerieši nič a to je dôvod, prečo chceme odvolávať Richarda Sulíka. Pán Kazda, tu minule som počúval rozpravu, keď sme sa bavili o energiách, tak rozprával o tom, jak si všetci majú utiahnuť opasky. Len ja sa pýtam, ako si utiahne opasok ten dôchodca, ktorému ide zvýšiť o 1,3 % a zdražie mu potraviny, zdražie mu potraviny o 10 - 15 %. Potom prídete, že treba zaplatiť viac za elektriku, plyn a podobne a tomu človeku skutočne nezostane na život absolútne nič. Nemáme tu blahobyt, nedoručili ste ho, ako ste hovorili, jak sa nám bude super dariť. Ja sa musím pozastaviť ešte pri rozpočte, lebo, viete, na jednej strane ja chcem byť fér, nechcem len hovoriť o tom, ako treba niekomu dať, ale aj odkiaľ na to zobrať. A keď si pozreme, že výdavky štátneho rozpočtu na budúci rok vo verejnej správe nám stúpajú zo 40 mld. na 49,4 mld., to je o 9,4 mld. viac, ako bolo v roku 2019. To je tá vláda, tá zlá vláda, o ktorej ste hovorili. A zoberem si, že dávate na budúci rok na COVID 0,7 mld. a 1,3 mld. z plánu obnovy, tak summa summarum mi z toho vyjde, že dávate, vy míňate navyše 7,4 mld. eur. Na druhej strane vám stúpajú príjmy, keď si zobereme príjmovú stránku rozpočtu, tak vám pritečie o 5,2 mld. navyše a vy vygenerujete 5-percentný deficit a tvárite sa, akí ste úžasní, že vy ste o polovicu, že znižujete deficit. Neni to o polovicu, ten v tomto roku máte okolo 8 %, to, čo ste si nakreslili v bývalom rozpočte, vy ste ešte nemali jeden rozpočet, ktorý by ste nenovelizovali. Všade ste si v priebehu roka prihodili, raz, neviem, 3,8 mld., inokedy, neviem, už si to ani nepamätám, koľko miliárd, ale vy s tými miliardami narábate, ako keby to boli fazuľky. Čiže tieto obrovské výdavky a nadpríjmy, teda príjmy, ktoré máte navyše, viete oveľa efektívnejšie použiť práve na tú pomoc ľuďom. Čiže vy, keď tu pán Matovič rozpráva o tom, že nemá peniaze, toľko peňazí nemala žiadna vláda a toľko peňazí neminula žiadna vláda. Keď hovoríte o tom, že v minulosti sa veľa míňalo, a preto sa veľa rozkradlo, tak vy musíte kradnúť x-násobne. Lebo 9,4 mld. navyše minúť, tak to chce teda guráž. A niekto tu rozpráva plné reči o efektivite, o tom, ako každé euro obracia trikrát, štyrikrát v ruke, tak to sa ja musím len smiať, lebo potom nevie ten človek, o čom, o čom hovorí. Čiže toto sa týka, toto sa týka samotných. Potom ďalej zdroje, samozrejme, sme hovorili o bankovom odvode. Keď si pozrete výsledky bánk tohto roku, najviac sa tuším bankám za posledné desaťročie darilo v roku 2016. Mali vyše 900 mil. zisku hrubého, tak vám poviem, že tento rok možno tie banky opäť tromfnú tento rekord, ktorý tu bol v roku 2016. A ideme sa tu tváriť, že bankám, na banky sa nesahá, lebo tie majú, lebo tie sú kostrou slovenskej ekonomiky. To nespochybňujem, ale tá kostra slovenskej ekonomiky mávala zisky niekde okolo pol miliardy, čo považujem za veľmi luxusné. A tento rok hrubý zisk bánk môže dosiahnuť až 1 miliardu eur. Takže ja som zvedavý, ako vy si chcete ospravedlniť to, že vy ste im odpustili bankový odvod, vy ste im dali 232 mil. eur, ktoré ste im odpustili, ktoré mali odviesť do fondu na ochranu vkladov za rok 2019. Toto bolo to vaše úžasné memorandum - dohoda s bankami. Povedali ste, že banky dajú miliardu do ekonomiky, ale banky predsa požičiavajú miliardy na úveroch a tie banky na nich zarábajú. Keby ste povedali, že banky tu idú urobiť nejaký veľký mega projekt, ktorý si ony odfinancujú, tak poviem dobre. Ale toto sú také bludy, také lacné triky na svojich voličov, že ja normálne žasnem. Banky sa kľudne môžu podieľať na tej celkovej situácii a nielen na covide, ale aj na tom, akým spôsobom idú byť zaťažené domácnosti na Slovensku. Čiže na konci dňa ešte musím povedať, že treba, a to vyzývam aj Radu pre rozpočtovú zodpovednosť, nech sa nezaoberá furt len tým, že tu mohol SMER, ktorý dosiahol historicky najnižší deficit, najnižšie deficity, znižoval šesť rokov dlh, kde sme teda mali, nominálne mzdy tu rástli historicky najviac za posledné obdobie o 7,8 %, v reálnom vydaní 5 %, tak aby stále do nás niekto kopal a hovoril o tom, ako sme my mali pripraviť pre túto vládu navyše 10 mld. My sme robili sociálne opatrenia, vy ste dali dneska na platy veľkú nulu, nedávate ani hasičom, ani vojakom, ani policajtom, ani verejnej správe. Čo sa týka zdravotníkov, tak tých ste oklamali. Ja si pamätám, ako ste tu všetci tlieskali pred Národnou radou, áno, ďakujeme všetci zdravotníci, že ste nám pomohli, takto ste im tlieskali. (Rečník slabo zatlieskal.) A dneska im dávate iba to, na čo majú zákonný nárok, to znamená, platový automat. Minister financií povie, že ideme s pánom Lengvarským robiť analýzu toho, koľko kde zarábajú v okolitých krajinách. No tak tá analýza už mala byť dávno urobená a mala byť suma v rozpočte na budúce roky, aby sa týmto ľuďom nejak pridalo, aby nám neutiekli. Vy namiesto toho urobíte reformu zdravotníctva spôsobom, že tí ľudia budú musieť ešte ďalej cestovať jak dneska, tak sa vám na to všetci vykašlú, hodia vám tie plášte a odídu do toho zahraničia. Lebo tam tie platy majú oveľa vyššie, lebo náš pán minister netuší, koľko sú tie platy. Ešte venujem možno pánu Sulíkovi zopár sekúnd, no už asi mu nevenujem, ale dobre. Takže nabudúce kauzy pána Sulíka, myslím si, že kolegovia sa k tomu budú vyjadrovať a všetky tie dôvody, čo som uviedol, sú minimálne na to, aby pán Sulík opustil svoje ministerské kreslo. Ďakujem pekne za pozornosť.